PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo: 2010/ZK/3/1/070	Bratislava 22.decembra 2010 

Protimonopolný úrad Slovenskej republiky, odbor koncentrácií v správnom konaní číslo 0016/OK/2010 začatom dňa 08.04.2010 na základe žiadosti o udelenie výnimky zo zákazu vykonávať práva a povinnosti vyplývajúce z koncentrácie podľa § 10 ods. 17 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov podnikateľom Energetický a průmyslový holding, a.s. Příkop 843/4, 602 00 Brno, Česká republika, IČO: 28356250  prostredníctvom splnomocneného zástupcu Mgr. Ing. Jiřího Nováčka, LL.M, Pobřežní 14, 186 00 Praha 8, Česká republika so zástupcom pre doručovanie Mgr. Mariánom Masarikom, Lamačská 3, 841 04 Bratislava 

	rozhodol

na základe § 22 ods. 1 písm. d) v spojení s  § 32 ods. 1 písm. b) zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že  správne konanie vo veci  udelenia výnimky zo zákazu vykonávať práva a povinnosti vyplývajúce z koncentrácie, ktorá podľa oznámenia koncentrácie spočíva v získaní kontroly podnikateľa Energetický a průmyslový holding, a.s. Příkop 843/4, 602 00 Brno, Česká republika, IČO: 28356250 nad podnikom podnikateľa Elektrárny Opatovice, a.s. so sídlom Opatovice nad Labem, 532 13 Pardubice 2, Česká republika, sa zastavuje, pretože podnikateľ Energetický a průmyslový holding, a.s. Příkop 843/4, 602 00 Brno, Česká republika, IČO: 28356250 ako účastník konania vzal svoj návrh na začatie konania späť. 

Odôvodnenie:

1)	Protimonopolnému úradu Slovenskej republiky, odboru koncentrácií (ďalej len „úrad“) bola dňa 08.04.2010 doručená listom, zaevidovaným úradom pod číslom 1320/2010 žiadosť podnikateľa Energetický a průmyslový holding, a.s. Příkop 843/4, 602 00 Brno, Česká republika, IČO: 28356250 (ďalej len „EPH“) prostredníctvom splnomocneného zástupcu Mgr. Ing. Jiřího Nováčka, LL.M, Pobřežní 14, 186 00 Praha 8, Česká republika (ďalej len „právny zástupca“) zástupcom pre doručovanie Mgr. Mariánom Masarikom, Lamačská 3, 841 04 Bratislava (ďalej len „zástupca pre doručovanie“) o udelenie výnimky podľa § 10 ods. 17 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“), a to o udelenie výnimky zo zákazu vykonávať práva a povinnosti vyplývajúce z koncentrácie, ktorá podľa oznámenia koncentrácie doručeného dňa 08.04.2010 listom zaevidovaným pod č. 1316/2010 (ďalej len „Oznámenie koncentrácie“) bude spočívať v získaní kontroly podnikateľa EPH nad podnikom podnikateľa Elektrárny Opatovice, a.s. so sídlom Opatovice nad Labem, 532 13 Pardubice 2,  Česká republika (ďalej len „EOP“) (ďalej len „Žiadosť o udelenie výnimky“).

2)	Ako dôvod udelenia výnimky bolo v Žiadosti o udelenie výnimky uvedené, že:

(i)	účastník predmetnej koncentrácie, nad ktorým hodlá žiadateľ nadobudnúť nepriamu kontrolu, na slovenskom trhu nepôsobí,
(ii)	žiadny z účastníkov predmetnej koncentrácie v Slovenskej republike nepôsobí:
-	na rovnakom relevantnom trhu ako druhý z účastníkov predmetnej koncentrácie
-	na relevantnom trhu, ktorý je trhom dopytu alebo trhom odbytu pre druhého z účastníkov koncentrácie, ani
-	na relevantnom trhu, ktorý je úzko súvisiaci s relevantnými trhmi, na ktorých pôsobí druhý z účastníkov koncentrácie
(iii)	predmetnou koncentráciou nedôjde k zvýšeniu trhového podielu žiadneho z účastníkov predmetnej koncentrácie, takže koncentráciou nebudú dotknutí odberatelia ani dodávatelia účastníkov predmetnej koncentrácie
(iv)	predmetná koncentrácia je predmetom posúdenia Úradu pre ochranu hospodárskej súťaže, ktorý je orgánom ochrany hospodárskej súťaže (Česká republika), v ktorej účastník koncentrácie, nad ktorým hodlá žiadateľ nadobudnúť nepriamu kontrolu výlučne pôsobí, pričom lehota pre vydanie rozhodnutia v procese vedenom Úradom pre ochranu hospodárskej súťaže je 30 dní
(v)	predmetná koncentrácia nemá komunitárny rozmer.

3)	Podľa § 10 ods. 14 zákona podnikateľ nesmie vykonávať práva a povinnosti vyplývajúce z koncentrácie až do nadobudnutia právoplatnosti rozhodnutia o nej.

4)	Podľa § 10 ods. 17 zákona úrad na základe návrhu podnikateľa vydá rozhodnutie, ktorým môže udeliť výnimku zo zákazu podľa § 10 ods. 14 zákona, ak sú na to vážne dôvody. Úrad vydá rozhodnutie o udelení alebo neudelení výnimky do 30 pracovných dní odo dňa doručenia návrhu. Táto lehota začne plynúť najskôr odo dňa nasledujúceho po dni doručenia úplného oznámenia koncentrácie. Úrad pri rozhodovaní o výnimke zváži aj účinky pozastavenia koncentrácie na účastníkov koncentrácie a na tretie strany. Udelenie výnimky môže úrad viazať na podmienku, s cieľom zabezpečiť efektívnu súťaž.

5)	Na základe Žiadosti o udelenie výnimky sa dňa 08.04.2010 podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov začalo správne konanie vo veci udelenia výnimky zo zákazu podľa § 10 ods. 14 zákona, ktorému bolo pridelené číslo správneho konania  0016/OK/2010, o čom úrad informoval podnikateľa EPH listom úradu zaevidovaným pod číslom 1593/PMÚ SR/2010 zo dňa 27.04.2010.

6)	Zároveň úrad týmto listom účastníka konania upovedomil, že oznámenie koncentrácie podnikateľov EPH a EOP, ktoré bolo úradu doručené dňa 08. 04. 2010 listom zaevidovaným úradom pod číslom 1316/2010, neobsahuje všetky náležitosti podľa § 10 ods. 12 zákona a Vyhlášky Protimonopolného úradu č. 204/2009 Z.z., ktorou sa ustanovujú podrobnosti o náležitostiach oznámenia koncentrácie (ďalej len „Vyhláška“),  preto lehota na vydanie rozhodnutia vo veci udelenia vyššie uvedenej výnimky nezačala plynúť.

7)	Týmto listom tiež úrad upovedomil účastníka konania, že úrad nepovažuje vyššie uvedené dôvody na udelenie výnimky za vážne dôvody v zmysel § 10 ods. 17 zákona, na základe ktorých by výnimka mohla byť udelená a vyzval ho, aby v prípade ak takéto existujú, takéto vážne dôvody úradu uviedol a svoje tvrdenia podložil právne relevantnými podkladmi.

8)	Dňa 17.12.2010 bol úradu doručený list od podnikateľa EPH zaevidovaný úradom pod číslom 4373/2010, ktorým podnikateľ EPH prostredníctvom svojho právneho zástupcu oznámil, že berie svoj návrh na začatie konania vo veci predmetnej výnimky späť.

9)	Podľa § 32 ods. 1 písm. b) zákona úrad môže konanie rozhodnutím zastaviť, ak účastník konania vzal svoj návrh na začatie konania späť.

10)	Jediným účastníkom konania je v predmetnom správnom konaní podnikateľ EPH.

11)	Na základe toho, že účastník konania vzal svoj návrh na začatie konania – Žiadosť o udelenie výnimky späť a úrad v predmetnom prípade nezistil dôvody, aby v predmetnom správnom konaní pokračoval, rozhodol tak ako je uvedené vo výroku tohto rozhodnutia. 

P o u č e n i e :

Podľa § 34 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom Protimonopolného úradu, odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia. Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie nie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

						Ing. Emília Babiaková
				          	   riaditeľka odboru koncentrácií

Rozhodnutie sa doručuje:
Mgr. Marián Masarik – zástupca pre doručovanie písomností
Lamačská 3
841 04 Bratislava